Stjórn körfuknattleiksdeildar Skallagríms hefur dregið kvennalið félagsins úr úrvalsdeildinni. Ástæðan er sögð erfiðleikar við mönnun og ófyrirséðar breytingar.
Skallagrímur hefur tapað öllum leikjum sínum í úrvalsdeildinni í vetur. Goran Miljevic, sem tók við sem þjálfari liðsins síðastliðið sumar, hætti í lok október eftir 55 stiga tap gegn Njarðvík. Í yfirlýsingu stjórnarinnar segir að ekki hafi tekist að manna meistaraflokksráð og stjórn deildarinnar, sem sé forsenda fyrir því að halda lið í deildinni. Unnið verði að því næstu mánuði að efla innra starf deildarinnar og stefna að þátttöku kvennaliðs á næsta tímabili. KKÍ hefur þegar fjarlægt liðið úr lista yfir lið deildarinnar. Þá voru tvö stig dregin af hverju liði í deildinni sem hafði unnið Skallagrím.
Haukar eru á toppi úrvalsdeildar karla í handbolta eftir nauman sigur, 33-32, á Fram í gærkvöld. Haukar eru nú einu stigi ofar en FH, í öðru sætinu, en FH á leik til góða og mæta Selfossi í kvöld.
Þór frá Þorlákshöfn er á toppi úrvalsdeildar karla í körfubolta, við hlið Keflavíkur, eftir 16 stiga sigur á KR í gærkvöld 101-85. Keflavík á þó leik til góða og mætir Tindastóli í kvöld. Þá vann ÍR Grindavík 79-72 og Valur vann botnlið Þórs á Akureyri 79-75.
Átta leikir eru á HM kvenna í handbolta í dag þegar leikið verður í annarri umferð milliriðla. RÚV sýnir tvo leiki á mótinu í dag. Leik Argentínu og Brasilíu í milliriðli fjögur, klukkan hálf þrjú og leik Tékklands og Danmerkur í kvöld klukkan hálf átta á RÚV tvö.
Villareal varð í gærkvöld síðasta liðið til að tryggja sig áfram í 16-liða úrslit Meistaradeildar Evrópu þegar liðið vann Atalanta, en bæði lið höfðu möguleika á að komast upp úr F-riðli ásamt Manchester United. Villareal komst í 3-0. Atalanta gerði þá tvö mörk og minnkaði muninn í 3-2 en nær komst Atalanta ekki. Dregið verður í viðureignir 16 liða úrslitanna á mánudaginn kemur.